Sorana Cîrstea s-a calificat în turul trei de la US Open 2023 fără să piardă niciun set, dar în meciul următor va avea o misiune foarte dificilă. Sportiva din România o va înfrunta pe Elena Rybakina, o jucătoare care se află pe locul 4 în clasamentul WTA și înaintea acestei partide a acordat un interviu în care a explicat ce strategie va adopta.
Sorana Cîrstea a jucat foarte bine la US Open 2023, iar primele două victorii le-a semnat fără să piardă vreun set. Jucătorea din România a trecut în primul tur de Kayla Day, iar în al doilea a învins-o pe Anna Kalinskaya. Duelul din turul următor va fi însă mult mai dur pentru că o va înfrunta pe Elena Rybakina (locul 4 WTA). Jucătoarea din Kazahstan s-a calificat fără să joace, după ce Ajla Tomljanovic s-a accidentat și nu s-a prezentat la teren.
Sorana Cîrstea (locul 30 WTA) știe că va avea o misiune foarte dificilă. Cele două sportive s-au mai întâlnit de două ori, iar bilanțul este în favoarea sportivei din Kazahstan.
"O jucătoare bună, locul 4 în lume. Când ești aici, însemnă că faci totul bine. O știu destul de bine, am jucat de două ori împotriva ei.
Este înaltă, agresivă. Va fi un meci dificil, dar trebuie să am încredere în armele mele. Să intru în teren și să îmi văd de jocul meu. Sunt încrezătoare și pozitivă pentru meciul următor", a spus Sorana, pentru Eurosport.
Duelul dintre Sorana Cîrstea și Elena Rybakina este programat vineri, 1 septembrie, în jurul orei 18:00. Cele două sportive și-au asigurat un cec de 191.000 de dolari, iar câștigătoarea va primi 284.000 de dolari. Jucătoarea din România se afla înaintea turneului pe locul 27 în clasamentul câștigurilor din tenis cu 1.004.955 de dolari. Acum are în plus aproape 200.000 de dolari. Până acum a câștigat doar din tenis 8.480.462 de dolari și ocupă locul 81 mondial, la acest capitol.
Sumele câștigate de Sorana Cîrstea din tenis în ultimele sezoane
2023 – 1.195.955
2022 – 817.344
2021 – 823.814
2020 – 362.893
2019 – 507.031